GiliGold/VAD_KnessetCorpus huggingface dataset:
שי חרמש: שנית, שתי סוגיות שעמדו אתמול על סדר היום קיבלו כיוונים של הסדרה כאשר אחת מהן היא האפשרות שבמידה ולא תהיה הפרטה והמפעלים או חלקם ירדו לנגב, הייתה דרישה למצוא פתרון לאותם עובדים שלא יהיו מוכנים לרדת לנגב ואתמול דווח לנו – על דעת העובדים, ההנהלה, ההסתדרות והאוצר – שהנושא הזה נפתר.
שי חרמש: נוצרה בעיה אחרונה בלבד שהיא לא מוסכמת וזאת העובדה שברגע שהחברה מצטמצמת מ-3,000 עובדים ל-2,000 עובדים, יש לבצע שינויים ארגוניים.
שי חרמש: העובדים דרשו להיות מעורבים בנושא הזה, ובצדק.
שי חרמש: בדיון נתנו לוועד העובדים גיבוי מלא ובצורה מוחלטת ואמרנו שאנחנו סומכים על ועד העובדים שמבין מהי טובת החברה לא פחות מההנהלה והאוצר.
שי חרמש: בסופו של דבר הגענו, אחרי דיון לא פשוט, להסכמה שהגורם שיטפל בשינוי המבני הוא צוות של ההנהלה והעובדים בלבד ללא משרד האוצר וללא שום גורם אחר.
שי חרמש: עד ה-15 באוגוסט הצוות הזה צריך להציג לנו מתווה לשינוי הארגוני שייושם בהתאם ליכולת ההתקדמות באבני דרך.
שי חרמש: מרגע שהשתכנענו שהסוגיות של פרישת העובדים מסודרות, מרגע שהשתכנענו שנושא הקווים האסטרטגיים מוסדר עם מערכת הביטחון, מרגע שנמצא פתרון ליחידות המסווגות, מרגע שנמצאה הסכמה לפרישת העובדים והשקעות – אגב, מדובר על הסדר שהוא אולי מהגדולים ביותר שנמצא במשק והייתי אומר שאולי הוא הגדול ביותר שנעשה עד כה בתולדות מדינת ישראל – מדובר על 950 עובדים לפרישה בהשקעה של כמיליארד ומאה מיליון שקלים, מדובר על רשת ביטחון לעוד כאלף עובדים במציאות של הפרטה שזה עוד 800 מיליון שקלים.
שי חרמש: הסדר הירידה לנגב מהווה תוספת של עוד 200 מיליון שקלים ועדיין מדובר על חברה שהגירעון שלה בהון העצמי הוא 1,9 מיליון שקלים.
שי חרמש: מאחורי כן עומדות קרקעות ברמת השרון שיום יבוא וייתנו מענה לעניין, אבל במיידי יצטרכו לשים כאן כמה מיליארדי שקלים כדי להביא את העניין הזה לכלל הפרטה.
שי חרמש: הצוות השתכנע אתמול שאכן אנחנו בסיומו של התהליך.
שי חרמש: אני אתן את אבני הדרך לעניין.
שי חרמש: במהלך הדיון הודענו שלא נעביר את ה-150 מיליון שקלים עד שלא יינתנו לצוות בטוחות שאכן אנחנו בסיום התהליך.
שי חרמש: ברגע מסוים אמרנו שנעביר שישים מיליון שקלים בלבד לשכר העובדים עד שהנושא יסתדר.
שי חרמש: בשעה 7:00 בערב, בתום דיון די טעון, סוכמו הדברים הבאים: עד 24 ביולי, בשבוע הבא, יתייצבו כאן כל הגורמים לישיבה נוספת בה יובהר שכל החומרים עברו מכולם לכולם וכל הדיון הוא לקראת חתימה בראשי תיבות.
שי חרמש: אגב, זה די נראה כרגע שזה מסודר.
שי חרמש: נתנו עוד שבוע כי אמרו שלא העבירו בזמן את הניירות, לא ראו וכן ראו.
שי חרמש: גם ההסתדרות, גם הנהלת המפעל וגם האוצר טוענים שהניירות כנראה בסדר.
שי חרמש: אנחנו מבקשים שמעבר למילה כנראה, תהיה חתימה בראשי תיבות.
משה גפני: מי אמור לחתום?
שי חרמש: ההסתדרות.
משה גפני: ההסתדרות כאן?
אלי יריב: כן.
משה גפני: אתם אמורים לחתום בשבוע הבא?
אלי יריב: כל מה שאומר חבר הכנסת שי חרמש, מקובל עלינו.
משה גפני: מי עוד נמצא כאן?
יצחק יהודה: כבוד היושב ראש, לא מדובר על לחתום בעוד שבוע ימים.
שי חרמש: מדובר בראשי תיבות.
שי חרמש: מדובר על הסכמה שכל הסוגיות הוסדרו.
שי חרמש: לא מדובר על חתימה מלאה.
יצחק יהודה: כל הסוגיות יוסדרו, זה כן.
שי חרמש: לא מדובר על חתימה מלאה כי צריך לעבור על מאות ניירות.
ודים גודון: אגף התקציבים, משרד האוצר.
משה גפני: משרד האוצר הוא משרד גדול ואחד מאשים את השני בכל מיני נושאים, כך שחשוב שנדע מי הדובר.
ודים גודון: אגף התקציבים.
ודים גודון: אנחנו ישבנו אתמול עם חבר הכנסת שי חרמש ואנחנו מסכימים עם המתווה הזה.
ודים גודון: המתווה הזה מקובל עלינו.
משה גפני: מה יהיה בשבוע הבא?
ודים גודון: אנחנו אמרנו שאת המתווה הזה צריך לחלק לשני חלקים.
ודים גודון: בחלק הראשון, אנחנו צריכים לבוא לוועדה ולהסביר בשבוע הבא האם הכיוון הוא חיובי או לא חיובי.
ודים גודון: במידה שהכיוון חיובי, אנחנו בעוד כחודש, ב-15 באוגוסט, צריכים לחתום בעיקרון בראשי תיבות על ההסכם.
שי חרמש: מדובר על מסמכים בני מאות עמודים.
שי חרמש: לכן נתנו שלושה אבני דרך.
משה גפני: רגע, לא סיימנו.
משה גפני: התעשייה.
אבי פלדר: אבי פלדר, מנכ"ל החברה.
אבי פלדר: כפי שנאמר, מדובר על חבילה גדולה של הסכמים בינינו לבין ההסתדרות ולבין האוצר.
אבי פלדר: יש דברים נוספים שזה רק בינינו לבין משרד הביטחון שגם סוגיות אלה יוסדרו.
אבי פלדר: כל הדברים האלה כמכלול מוסכם גם על משרד הביטחון ועל משרד האוצר שיוסדרו תוך חודש ימים מהיום.
אבי פלדר: זאת אומרת, אנחנו רוצים לחתום בראשי תיבות על כל חבילת ההסכמים הזאת באוגוסט.
אבי פלדר: זאת הכוונה.
אבי פלדר: אנחנו עובדים מסביב לשעון.
משה גפני: רק לא בשבת.
אבי פלדר: בוודאי.
משה גפני: סתם, לא חשבתי אבל אמרת לי מסביב לשעון.
משה גפני: כבר היה צריך לחתום על זה לפני שנה ולא היום.
אבי פלדר: אדוני היושב ראש, אנחנו לא עושים אפילו עבודות בחוץ לארץ.
משה גפני: שלא תענה לי אפילו.
משה גפני: אני אומר שהיה צריך לעשות את ההסכם הזה לפני שנה.
יצחק יהודה: זה נדיר, אבל אני מסכים עם ודים מאגף התקציבים כפי שהוא הציג את הדבריםף.
משה גפני: הוא לא מאבד את חוש ההומור.
שי חרמש: גפני, אתה חוזה כאן באירוע היסטורי.
יצחק יהודה: בכל אופן, האירוע ההיסטורי הוא תשעה ימים ולפחות שהציבור שיושב כאן וכבוד היושב ראש ידעו שתשעה ימים להחזיק 3,400 עובדים בלי שכר, זה דבר לא פשוט ולא קל.
יצחק יהודה: אני חושב שאם היו מחתימים אותי אתמול על עוד דברים, הייתי חותם, העיקר שישלמו את השכר.
משה גפני: אני לא רוצה שיהיה הסכם רע.
יצחק יהודה: בהחלט יש הבנה שבשבוע הבא אנחנו נראה את הכיוון.
יצחק יהודה: יש לנו בעיה בתוך החברה עצמה, שינוי מבנה ארגוני, שזה בין המנכ"ל לביני ונקווה שנגיע לתוצאה.
יצחק יהודה: אני מאוד מקווה שב-15 לאוגוסט נצליח לחתום, כי כפי שחבר הכנסת שי חרמש אמר, אנחנו רוצים לראות את הרכש של משרד הביטחון וזאת ההפרטה הכי גדולה שהייתה, בטח לתעשייה ביטחונית.
יצחק יהודה: אני לא יכול לתת שוב את הלוקסוס הזה שכל פעם מוציאים עובדים והעובדים שפורשים נהנים והעובדים שנשארים נדפקים, סליחה על הביטוי.
יצחק יהודה: לכן, גם נושא הרכש ממשרד הביטחון מסודר, גם מסודרות הערבויות הנכונות ל-1,080 עובדים וכך גם הסידור לנגב כשאנחנו מסכימים כבר על כל הדברים, אבל אנחנו גם צריכים לראות את הניירות.
יצחק יהודה: זאת אומרת, יהיה בסדר, אנחנו נחתום אחרי שנראה את כל הניירות בתקווה שזה יהיה לפני ה-15 באוגוסט.
משה גפני: אחרי שתחתמו, אתם תבואו לכאן לומר לנו ונשתה משהו.
יצחק יהודה: ברצון רב.
משה גפני: אם לא, אנחנו נמשיך ללוות אתכם.
יצחק יהודה: תודה.
משה גפני: אני מקווה שאכן זה באמת יהיה כי אחרת גם אנחנו יוצאים לא טוב.
משה גפני: אני הודעתי אז לפרוטוקול שלא נעשה יותר העברות.
משה גפני: אני סומך על שי חרמש ועל טמיר כהן.
יצחק יהודה: הם עשו עבודה מצוינת.
משה גפני: האמת היא שצריך להעביר את זה בגלל עוד סיבה והיא שאתה אומר שאתה מסכים עם ודים.
יצחק יהודה: רק על הנקודה הזאת.
משה גפני: שאלה אחרונה, לפני שאני עובר להצבעה.
משה גפני: למה משרד הביטחון לא בעניין?
משה גפני: במקרים הקודמים הוא היה.
אבי פלדר: אני אייצג אותם ואני אומר מילה.
אבי פלדר: יש לנו הסכמים עם משרד הביטחון.
אבי פלדר: אנחנו מדברים על אותם קווים אסטרטגיים שבמשך כל השנים אנחנו כתע"ש מימנו אותם.
אבי פלדר: הגענו לסיכום עם משרד הביטחון בראשות מנכ"ל משרד הביטחון, לפיו כל הקווים והנכסים האסטרטגיים של מדינת ישראל, יעמדו מול הזמנות ויטופלו כפי שנדרש לתפעל.
אבי פלדר: בנוסף, יש כמה הסכמים חסויים שכמובן לא מדברים עליהם.
ודים גודון: אדוני היושב ראש, מילה אחת לגבי משרד הביטחון.
ודים גודון: בתחילת השנה, כשהועמדה הלוואה של 300 מיליון שקלים לחברה, 150 מיליון שקלים היוו הלוואה במזומן ו-150 מיליון שקלים היו הקדמות של משרד הביטחון.
שי חרמש: תהליך ההפרטה והסדרת החברה ידרוש העברת מאות מיליוני שקלים דרך הוועדה, אבל כל זה ייעשה אחרי שכל ההסדרים יהיו מסודרים.
שי חרמש: אנחנו נלווה את זה בהזרמות אין סופיות כי התהליך הוא תהליך של מיליארדי שקלים.
משה גפני: אפילו שאתה מקדימה, אני סומך עליך.
שי חרמש: אגב, התחלתי לעסוק בזה עת היינו באופוזיציה.
משה גפני: עכשיו שאתם בקואליציה, סיבכתם אותנו לגמרי.
שי חרמש: אני מקווה שגם את זה נפתור היום.
שי חרמש: אחרי שפתרנו את בעיית התע"ש, בעיית הקואליציה הרבה יותר פשוטה.
משה גפני: אני מביא להצבעה את אישור העמדת ההלוואה לחברת התעשייה הצבאית לישראל בע"מ בהתאם לסעיפי חוק החברות הממשלתיות.
משה גפני: אנחנו מצביעים
משה גפני: בעד אישור ההלוואה – פה אחד ההלוואה אושרה
משה גפני: פנייה מספר 409 – התעשייה הצבאית אנחנו מצביעים.
משה גפני: בעד אישור פנייה מספר 409 – פה אחד הפנייה אושרה
משה גפני: אני מברך את העובדים שיקבלו את השכר שלהם ומהר כי הוא מגיע להם והם צריכים לקבל אותו.
משה גפני: אנחנו ממתינים במתח כדי לראות שבאמת ההסכמים ייחתמו.
משה גפני: על סדר היום הצעת חוק לתיקון פקודת הטלגרף האלחוטי (תשלום אגרות תדר על ידי בעל זיכיון לשידורי רדיו), התשע"ב-2012, של חברי הכנסת ציון פיניאן ונחמן שי.
ציון פיניאן: בחוק מופיע כל מה שכתוב ומה שביקשנו אלא שיש כאן הערה של רדיו קול ישראל שמבקש גם הוא להעיר את הערותיו בנושא הזה.
מיכאל מירו: אני מנהל קול ישראל.
מיכאל מירו: אנחנו רדיו ציבורי שפועל בשמונה רשתות והסכום שאנחנו משלמים מדי שנה נאמד בארבעה, פלוס-מינוס, מיליוני שקלים לאגרת התדרים.
מיכאל מירו: אנחנו צריכים להיות בתוך אותו סיפור כי אנחנו משרתים את הציבור גם בפריפריה וגם במרכז, בכל הארץ, במשך 24 שעות ביממה, ועושים זאת בכלל השפות, כמעט ב-15 שפות.
מיכאל מירו: אני חושב שאנחנו צריכים להיות בתוך הסיפור הזה.
משה גפני: ציון, מה זה אומר?
ציון פיניאן: הם לא מופיעים בהצעת החוק שלי.
משה גפני: אתם מתנגדים להצעה?
מיכאל מירו: לא.
מיכאל מירו: אנחנו רוצים להיות בתוכה.
משה גפני: אומר חבר הכנסת פיניאן שאתם בפנים.
מיכאל מירו: לא, רק האזוריות.
ציון פיניאן: אמרתי, האזוריות בפנים הם לא.
מיכאל מירו: מדובר בעוד שמונה תחנות.
אתי בנדלר: אלה רק התחנות האזוריות.
ציון פיניאן: אדוני היושב ראש, בכל מקרה אני מבקש להעביר את ההצבעה.
משה גפני: מיכאל מירו, הצעת החוק הזאת מובאת עכשיו רק להצבעה.
משה גפני: הדיון התקיים.
משה גפני: אומרת היועצת המשפטית, שהיא היועצת המשפטית של ועדת הכלכלה שאחראית על החוק הזה, שבלאו הכי הנושא של האגרות הוא נושא כללי.
משה גפני: אומר חבר הכנסת ציון פיניאן – ונשמע אם גם חבר הכנסת נחמן שי מסכים לעניין הזה – לא לעכב את זה לקריאה הראשונה.
משה גפני: לוקחים את הבקשה שלך בחשבון ויתכן שהיא אפילו מיותרת, מכיוון שאם זה נכון מה שאומרת היועצת המשפטית – ואגב, היועצות המשפטיות בכנסת תמיד צודקות, בניגוד ליועצות המשפטיות במשרדי הממשלה –
מיכאל מירו: אני מאשר כי אני מכיר אותה כבר שנים.
ציון פיניאן: זה עכשיו הופך להצעה תקציבית.
ציון פיניאן: רק הם לבד ארבעה מיליון שקלים.
משה גפני: נדבר על זה בהמשך.
משה גפני: זאת קריאה ראשונה ואנחנו נמשיך את הדיון.
ציון פיניאן: אם נקבל את הסכמת האוצר, אין בעיה של הצעת חוק תקציבית, אבל אם זה מעל חמישה מיליון9 שקלים, אנחנו צריכים לפעול אחרת.
מיכאל מירו: מה הייתה התשובה שלך?
אתי בנדלר: התשובה שלי הייתה שהסעיף בפקודת הטלגרף האלחוטי אותו מתקנים הוא סעיף שמסמיך לקבוע בין היתר אגרות.
אתי בנדלר: כפי שאמרתי בדיון הקודם, תקנות האגרות הרלוונטיות חלות על מגוון רחב של אגרות תדרים ואפילו למוניות וכולי.
אתי בנדלר: לכן גם הסעיף הוא סעיף כללי שאומר שהשר יביא מתווה להורדת אגרת התדרים, כולם או חלקם אבל לא מוזכרות התחנות האזוריות של הרדיו.
נחמן שי: בבוא הזמן, אם הם ירצו, יוכלו גם לטעון שהם רשאים להורדה.
אתי בנדלר: כל התקנות יובאו בפני הוועדה והוועדה תאשר אותן כפי שהיא תמצא לנכון.
משה גפני: הצעת החוק הזאת, מכיוון שהיא מבוססת על כך שהשר יביא את התקנות, נראה קצת משונה אם השר יביא בניגוד לעמדת הממשלה, על אף שאתמול במליאת הכנסת זה קרה והיה דבר כזה.
משה גפני: בממשלה הנוכחית קורים דברים מאוד מעניינים, אבל באופן עקרוני זה לא נגד עמדת הממשלה ולכן אפשר להצביע.
משה גפני: הנושא, אפילו אם הוא תקציבי, הוא לא רלוונטי.
משה גפני: אני יכול להצביע.
אתי בנדלר: לחלוטין.
אתי בנדלר: על הנוסח המתוקן שהצענו בישיבה הקודמת.
משה גפני: עמדתי לומר את זה.
משה גפני: אנחנו מצביעים על אישור הצעת חוק לתיקון פקודת הטלגרף האלחוטי (תשלום אגרות תדר על ידי בעל זיכיון לשידורי רדיו), התשע"ב-2012, של חברי הכנסת ציון פיניאן ונחמן שי, בהתאם לנוסח שגיבשנו בישיבה הקודמת, הייעוץ המשפטי בהסכמת חברי הכנסת.
משה גפני: אני מודה לכם ועובר לסעיף הבא.
משה גפני: על סדר היום סעיף 14 (חובות הנאמן, סמכויותיו והגבלות על פעולותיו) בהצעת חוק ניירות ערך (תיקון מס' 48) (תעודות התחייבות), התשע"ב-2011.
שגית אפיק: מדובר בסעיף שפיצלנו אותו מתוך הצעת חוק תעודות התחייבות (תיקון מס' 48).
שגית אפיק: מטרת הפיצול הייתה העובדה שהרשות יחד עם איגוד הנאמנים - וגם הוועדה הבינה את חשיבות העניין – ביקשה לקבוע הסדר ביחס לנציגויות.
שגית אפיק: כיוון שהיה נראה לוועדה שהבקשה של הרשות להסמכה לתקנות היא רחבה מדי, הוועדה ביקשה מהרשות לבחון את הדברים ולנסות להגיע להסדר שיכניס את הנושאים לתוך החקיקה ולא שייתן הסמכה רחבה.
שגית אפיק: הרשות במשך שלושה שבועות עד כמעט חודש ניסתה להסדיר את העניין הזה בסעיף חקיקה ואני מבינה שבסופו של דבר אתם חוזרים אלינו עם אמירה שזה לא הלך.
דניאל אילון: כמעט מדויק.
דניאל אילון: כבר בשלב הקודם ראינו שאין בידינו בשלב זה להביא הסדר מלא ולכן לא הבאנו אותו בחקיקה מלאה.
דניאל אילון: רצינו הסמכה לקביעה בהסדרת משנה ואכן כפי שתיארה שגית, הוועדה לא אישרה את זה וביקשה מאתנו להתאמץ ולהביא את ההסדר לתוך החוק.
דניאל אילון: עשינו ממש מרתון אל מול הגורמים הפעילים בתעשייה כדי לייצר דבר כזה וראינו שני דברים: האחד, בזמן הזה ועל מנת לא לסכן את הסעיף בכללותו, אנחנו לא מצליחים להשיג הישג כזה שיניח את דעתנו מבחינה מקצועית.
דניאל אילון: השני, ממש בחודשים האלה קורה מעשה ובאופן טבעי קורים דברים בסדר בשוק.
שגית אפיק: מהם מבקשים עכשיו?
שגית אפיק: אנחנו בעצם חוזרים לסעיף של החוק, אבל אני מבינה שבכל זאת יש לכם תיקונים.
דניאל אילון: כיוון ששני האיגודים הרלוונטיים – איגוד החברות הציבוריות ואיגוד הנאמנים – היו בשיג ושיח אתנו, גם על רכיבים אחרים בסעיף על אף שלא בגללם פיצלנו, אנחנו מביאים כרגע את התוצאות של השיג ושיח הזה שהוסכמו למעט אולי נקודה אחת שנתי שילה מאיגוד החברות ירצה להביע אותה בעצמו כשנגיע אל המקום.
דניאל אילון: אני רוצה להקריא לכם את השינויים.
דניאל אילון: אני בסעיף 35ח פסקה (2)(ב)(1).
דניאל אילון: בטרם ישולמו למנפיק – זאת הבהרת נוסח.
דניאל אילון: ב(2)(2), לבדוק את הנכסים ולאו דווקא נכסי המנפיק כי חלק מהנכסים הם אינם נכסים של המנפיק.
דניאל אילון: ב-(2)(3), בסופו יהיה כתוב "לרבות התקיימותן של עילות להעמדה לפירעון מיידי".
דניאל אילון: עד כאן זה הכול ברמה של נוסח והבהרות.
דניאל אילון: ב-(3), אחרי סעיף קן (ד) יבוא: "ד1 סבר הנאמן כי קיים חשש סביר שתימנע מהמנפיק היכולת לעמוד בהתחייבויותיו הקיימות והצפויות בהגיע מועד קיומן, יבחן את הנסיבות המקימות את החשש כאמור ויפעל להגנת המחזיקים בדרך הנראית לו מתאימה ביותר.
דניאל אילון: לעניין זה לא יראו בכינוס של אסיפת מחזיקים בתעודות התחייבות, בידי הנאמן, לשם קבלת הוראות כיצד לפעול, כהפרת חובתו, ובלבד שאין בעצם כינוס האסיפה כדי לפגוע באופן מהותי בזכויות המחזיקים מבלי לגרוע מסמכויותיו וחובותיו של נאמן לפי חוק זה או לפי שטר הנאמנות, רשאי הוא בין היתר: (1) לבחון האם הנסיבות המקימות את החשש כאמור נובעות מפעולות או עסקאות שביצע המנפיק, ובכלל זה חלוקה כהגדרתה בחוק החברות, שנעשו תך הפרת הדין.
דניאל אילון: ואולם אם מונה למחזיק תעודות ההתחייבות מומחה כמשמעותו בסעיף 350יח לחוק החברות, לא יבצע נאמן בחינה זו שבמסגרת תפקידו של מומחה.
דניאל אילון: (2) לנהל, בשם המחזיקים בתעודות ההתחייבות משא ומתן עם החברה לשינוי תנאי לתעודות ההתחייבות.
דניאל אילון: ד2 כונסה אסיפת מחזיקים – במקום אסיפה מיוחדת כי ההגדרה הזאת כבר איננה קיימת בחוק – ואחרי "הנאמן בהתאם להחלטה" יבוא: "עשה כן, יראו פעולתו לפי אותה החלטה כעומדת בהוראות סעיף זה הקשורות להחלטה".
דניאל אילון: אני רוצה לומר מילה לגבי סעיף (ד1).
דניאל אילון: נכון שבסופו של דבר לא הבאנו הסדרה מלאה לעניין הנציגות.
דניאל אילון: יחד עם זאת, הנציגות זה לא מוסד שהמצאנו בהוראת החוק הזאת.
דניאל אילון: ישנן פעולות ישירות בין על ידי המחזיקים כולם, בין על ידי מחזיק בודד, בין על ידי נציגות כזאת או אחרת מתוכו, אל מול המנפיקים והפעילות הזאת תמשיך להיות בעולם.
דניאל אילון: אנחנו לא התכוונו לכונן אותה בחוק הזה אלא התכוונו לקבוע לה כללים.
דניאל אילון: גם היום, בוודאי מאז 2008, הרשות מדברת עם הנציגויות האלה, מה זה עושה למידע פנים, מה זה עושה להגבלים העסקיים ויש הרבה מאוד הוראות שאנחנו פועלים מולם.
דניאל אילון: אנחנו פשוט לא רוצים להציג כאן מצג שווא.
דניאל אילון: לכן היה כאן איזשהו רעיון שהובא ממשרד המשפטים ונדחה על ידי היועצות המשפטיות של הוועדה ואני רוצה להציג את הפער בין העמדות.
משה גפני: למה זה משנה עכשיו?
דניאל אילון: חשוב לי להגיד שאין כאן הטעיה של הוועדה.
שגית אפיק: ברור שאין אבל זה אפילו קצת יותר מקומם כשאני שומעת שיש נציגויות אבל אי אפשר להסדיר אותן בחקיקה.
שגית אפיק: הייתה לכם תקופה של חודש לנסות להביא הסדרה לנציגות הזאת.
דניאל אילון: ולא הצלחנו.
שגית אפיק: מה שאנחנו מתנגדות, לתוספת שביקשתם אתמול בלילה וזאת התוספת של או לפקח על משא ומתן.
דניאל אילון: זה לא אנחנו ביקשנו אלא משרד המשפטים.
שגית אפיק: לא משנה.
שגית אפיק: זה יביא לכך שלכאורה אנחנו מכניסים את הנציגות – כך אני רואה את זה – בדלת האחורית.
דניאל אילון: לא הייתה לנו כוונה כזאת.
שגית אפיק: אבל זה מה שיוצא מזה.
דניאל אילון: אני אגיד לך מה רצינו להגיד.
שגית אפיק: ברור לוועדה, והיה ברור לוועדה גם לפני חודש, שכנראה יש נציגויות כאלה, אבל גם ברור לוועדה שאין להן הסדרה כרגע בחקיקה.
דניאל אילון: המצב כפי שתיארה שגית הוא מדויק לאשורו.
דניאל אילון: כל מה שרציתי להגיד הוא שאין בהסמכת הנאמן כאן לנהל משא ומתן משום אמירה שאין לגופים אחרים סמכות לנהל משא ומתן.
שגית אפיק: זה רק לא מוסדר.
דניאל אילון: יש כאן חלק מהגופים שהעירו על כך והתבקשתי לומר את הדברים לפרוטוקול.
דניאל אילון: האחת, זה לא מוציא מסמכותם של אחרים, ושנית, גם כאשר סמכותם של אחרים קיימת, זה לא אומר שהנאמן לא יוכל להיות מעורב אלא להפך, הציפייה היא שהוא יהיה בתוך התמונה.
נתי שילה: עורך דין נתי שילה, היועץ המשפטי של איגוד החברות הציבוריות.
נתי שילה: אני מתייחס לסעיף קטן (ד1) שאומר שסבר הנאמן כי קיים חשש סביר שתימנע מהמנפיק היכולת לעמוד בהתחייבויותיו וכולי, ואז הוא יכול לעשות כל מיני פעולות.
נתי שילה: אני רוצה להסביר שלגבי רובו ככולו של החוק הזה לא התנגדנו ואנחנו לא מתנגדים אבל יש כאן משטר חדש לעניין פעולתו של הנאמן במהלך השוטף של העסקים מאז החברה מנפיקה אגרות חוב.
נתי שילה: קיים מצב שלגביו המפקחים כיום, הרגולטורים למיניהם, לא מרוצים כאשר לכאורה בכל האירועים שהתרחשו בשוק בשנים האחרונות, כי הנאמנים לא מילאו את תפקידם כמו שהם צריכים.
שי חרמש: אירועים שמתרחשים ברגע זה.
נתי שילה: מתרחשים ברגע זה אבל היום יש קצת תזוזות.
נתי שילה: הנאמנים, לטענת הרגולציה, לא מילאו את תפקידם כמו שהם צריכים והם רוצים, בעקבות החקיקה החדשה, שלמעשה הנאמנים יהיו הרבה יותר ערניים לגבי מה שמתרחש בחברות לפני שמגיע מצב שבו מעמידים את החוב לפירעון מיידי או מגיעים להסדרי חוב.
נתי שילה: גם הדבר הזה מקובל.
נתי שילה: מה החשש שלנו כחברות או כחברות שינפיקו אגרות חוב.
נתי שילה: בעקבות המצב החדש, אמנם חברה לקחה הלוואה והיא צריכה לשלם אותה בחזרה וכולי, דבר עליו אין ויכוח, אבל אנחנו לא רוצים שיגיע מצב שגם במהלך עסקים רגיל כל אירוע שמתרחש בחברה, כל עסקה שנעשית בחברה, כל דבר, יש היום מעין מפקח חדש, מפקח על, שהוא יהיה בעצם הנאמן לאגרות החוב.
נתי שילה: כל מה שאנחנו רצינו בסעיף הזה שבו מדובר על חשש סביר שהחברה לא תוכל לעמוד בהתחייבויותיה, שיהיה לעניין הזה איזשהו טריגר, איזושהי סיבה כמו זה שחלה הרעה בעסקי החברה, שהייתה איזו התפתחות שלילית בעסקי החברה, שייאמר משהו שהוא הגורם לכך.
נתי שילה: לצערי לא נענינו.
משה גפני: אני לא אפתח עכשיו דיון.
שגית אפיק: גם פיצלנו את זה.
שגית אפיק: אני רוצה להגיד באיזה מסגרת אנחנו נמצאים.
שגית אפיק: פיצלנו את זה בשביל הנציגויות.
שגית אפיק: אנחנו חוזרים לכאן בלי נציגויות ועכשיו אנחנו פותחים את הסעיף על דברים אחרים.
דניאל אילון: זה לבקשת הגופים ולא מיוזמתנו.
שגית אפיק: כן, לבקשת הגופים, אבל יש כאן ועדה שמקבלת החלטות.
דן אבנון: דן אבנון, יושב ראש איגוד הנאמנים.
דן אבנון: הסיפא לסעיף (ד2) שאומרת שיראו בפעולת הנאמן כעומדת בהוראות סעיף זה, הכוונה, וזה מקובל על רשות ניירות ערך, לכל סעיף 35ח ולא רק לסעיף הקטן בו הוא נמצא.
דניאל אילון: הוא רוצה להבהיר שסעיף זה, זה לא רק הסעיף הקטן, לא רק (ד2).
דניאל אילון: הוא לא מאמין לנו.
דן אבנון: אני לא מקבל את הדברים שחברי נתי שילה אמר לגבי זה שהנאמנים לא פעלו כהלכה.
נתי שילה: לא, אני לא אמרתי את זה.
משה גפני: לא ניכנס לדיון הזה.
משה גפני: יש לכם מה להעיר?
דניאל אילון: שקלנו את הערותיו של איגוד החברות וחלקן מצאו את ביטוין כאן.
דניאל אילון: לגבי ההרעה, לא רצינו לסטות מהוראות דומות שיש בחוק החברות.
דניאל אילון: 275, 302, 315 משתמשות במטבע הזה.
דניאל אילון: רצינו לחזור עליו ולהיות קוהרנטיים.
דניאל אילון: שנית, הרעה לא חייבת להיות אלא יכול להיות מצב סטאטי.
דניאל אילון: אין הרעה אבל מגיע מועד פירעון ואי אפשר לעמוד בו.
דניאל אילון: שלישית, לפעמים ההרעה היא לא בעסקי המנפיק אלא יש הרעה כללית במשק.
דניאל אילון: מכל הסיבות האלה, כן, הכוונה להתמודד עם כשל שבו חלק מהנאמנים – גם אם לא כולם – לא עמדו על המשמר באופן מספק ואנחנו רוצים להאיץ בהם לפעול.
דניאל אילון: אין לנו שום עניין לתת כאן גורמים שיהוו מקל בגלגלים שלהם ויפריעו להם לרצות לפעול או יכבידו עליהם.
משה גפני: אנחנו מצביעים על חובות הנאמן, סמכויותיו והגבלות על פעולותיו כפי שתוקנו על ידי הרשות לניירות ערך.
שגית אפיק: זה בעצם סעיף 14 להצעת חוק ניירות ערך (תעודות התחייבות) אבל זה יבוא בנפרד למליאה.
משה גפני: בעד אישור הצעת החוק לקריאה שנייה ושלישית – פה אחד הצעת החוק אושרה
משה גפני: אנחנו עוברים לנושא הבא שבסדר היום.
משה גפני: פנייה מספר 431 – עסקת רכש מטוסי אימון מתקדמים מאיטליה, אחזקתם ומתקן מאמנים
דניאלה פרתם: פנייה זו נועדה להוסיף לתקציב הרשאה להתחייב של משרד הביטחון סך של שישה מיליארד ו-345 מיליון שקלים עבור עסקת רכש ואחזקת מטוסי אימון מתקדמים ומתקן מאמנים בהתאם להחלטת הממשלה.
דניאלה פרתם: ההסברים ייתנו בהתאם לצורך בוועדה המשותפת של תקציב הביטחון.
יעקב אדרי: שוב העניין הזה מקומם אותי.
יעקב אדרי: מביאים לכאן, וחבל לי שזה פורום כזה – אמנם היושב ראש כאן וזה מאוד מכובד – מצומצם שצריך להחליט על החלטה כל כך משמעותית.
יעקב אדרי: אני מבין את הצרכים ואת הכול, אבל אל תבקשו מאתנו לאשר.
יעקב אדרי: אני לא אצביע אם אני לא אדע על מה אני מצביע.
יעקב אדרי: אני לא רוצה פרטי פרטים.
יעקב אדרי: אגב, מדובר על מטוסי אימון, על דברים שהם לא כל כך מסווגים ושמענו כמעט הכול, אבל אני רוצה לשמוע אתכם, כנציגי משרד הביטחון מה אתם אומרים.
יעקב אדרי: אם לא, אני קם ויוצא החוצה ושזה יתקבל בשני קולות שזה מספיק מכובד.
משה גפני: אם הייתי חבר בוועדה, גם הייתי קם ויוצא.
שגית אפיק: מה זה הסברים יינתנו בוועדה המשותפת?
שגית אפיק: יש חוק, סעיף 18 קובע שצריך לתת הסברים בוועדה המשותפת.
דניאלה פרתם: אנחנו ניתן הסברים בוועדה המשותפת
שי חרמש: תני גם כאן.
אדיר אהרן: אדוני היושב ראש, צהרים טובים.
אדיר אהרן: אלוף משנה אדיר אהרן, ראש מחלקת תקציבי זרועות, אגף התקציבים, משרד הביטחון.
אדיר אהרן: כפי שדניאלה הציגה, הפרויקט יוצג במפורט, כמו כל פרויקט אחר וכמו כל פניה תקציבית אחרת, בוועדה המשותפת עם צוות, עם מצגות ועם כל ההסברים.
אדיר אהרן: אני חושב שזה ההסדר שיש היום עם עבודת הוועדות.
יעקב אדרי: לגבי דברים מסווגים.
אדיר אהרן: זה בעיקר עניין שקשור לסיווג, אבל אני אסביר את הכול.
משה גפני: החוק קובע שקודם צריך לאשר את התקציבים הללו בוועדת הכספים ולאחר מכן זה עובר לוועדה המשותפת כספים וועדת חוץ וביטחון.
משה גפני: אני מבקש ממך, אנחנו נראים רע מאוד.
משה גפני: מדובר על דברים שמתפרסמים בעיתונות.
יעקב אדרי: שישה מיליארד שקלים.
משה גפני: כן, מדובר על כמעט שישה וחצי מיליארד שקלים שאנחנו צריכים לסמוך על משרד הביטחון ולסמוך על הממשלה שמה שהיא עשתה עם עסקת הרכש הזאת, היא עשתה עסקה טובה.
משה גפני: ללכת בעיניים עצומות, להצביע ולאשר את זה.
משה גפני: כי מנכ"ל משרד הביטחון מתקשר אלי ואומרת לי שאחרת יש משבר עם איטליה ביום חמישי אגב, אני לא מבין איך עד יום חמישי זה יאושר בוועדה המשותפת.
משה גפני: אנחנ ועדה זריזה אבל לא שם.
משה גפני: אולי כן ואולי, אבל זה לא משנה.
אדיר אהרן: אני כאן כדי להסביר.
משה גפני: אני מבקש ממך להסביר לנו, לחברי הכנסת הנוכחים, כל מה שאתה יכול להסביר בעניין הזה.
משה גפני: למה לא דרום קוריאה, למה דווקא איטליה, מי נוסע לבדוק את המטוס, האם גם חברי ועדת הכספים יכולים לנסוע וכולי.
משה גפני: אני מבקש למחוק את זה מהפרוטוקול.
משה גפני: אף אחד מאתנו לא מתכוון לנסוע לבדוק את המטוס הזה.
שי חרמש: בפעם האחרונה שחברי כנסת טסו במטוס, זה נגמר לא טוב.
משה גפני: בעיתונות הם יכולים לכתוב שאנחנו נוסעים לבדוק את המטוס.
משה גפני: שקודם כל יבדקו מתי בכלל נסעתי לחוץ לארץ.
שגית אפיק: אני רק רוצה לדייק לגבי החוק.
שגית אפיק: שינויים בתקציב משרד הביטחון, לפי חוק יסודות התקציב, מגיעים לוועדה המשותפת.
שגית אפיק: זה החוק.
שגית אפיק: לפני מספר שנים התעוררה השאלה מה קורה ביחס לשינויים תקציביים שעשויים להשפיע על סך התקציב ועל המסגרת ומדוע ועדת הכספים לא תהיה מעורבת במצבים כאלה.
שגית אפיק: זה התעורר כשאלה חריגה.
שגית אפיק: זאת הדוגמה.
שגית אפיק: גם בדוגמה הזאת, כאשר מגיעים לוועדת הכספים, ראשית ברור שצריך לתת את כל ההסברים אבל האישור צריך גם להינתן על ידי הוועדה המשותפת כדי שהדבר הזה יצא אל הפועל.
אדיר אהרן: ברור לנו במאה אחוזים.
אדיר אהרן: הצגה מפורטת תהיה בוועדה המשותפת.
אדיר אהרן: אנחנו עומדים בקשר רציף עם הנהלת ועדת החוץ והביטחון על מנת לקבוע ישיבה היום אחר הצהרים או מחר.
אדיר אהרן: ב-1 ביולי הממשלה קיבלה החלטה לאשר עסקה עם ממשלת איטליה.
אדיר אהרן: העסקה הזו היא עסקה רחבה מאוד והיא כוללת מספר מרכיבים שאני אפרט אותם כאן.
אדיר אהרן: האחד הוא רכש מטוסי אימון מתקדם.
משה גפני: אתה מפרט רק מה שאתה יכול.
אדיר אהרן: רק מה שאני יכול לפרט.
אדיר אהרן: כן.
משה גפני: כי יושבים כאן עיתונאים הם יפרסמו את זה.
שי חרמש: אגב, הכול פורסם.
משה גפני: הישיבה היא לא חסויה.
אדיר אהרן: תוך כדי תנועה אני אזהר בדבריי.
אדיר אהרן: העסקה עם ממשלת איטליה כוללת רכש מטוסי אימון מתקדם.
אדיר אהרן: כלומר, מטוסים לשלב האימון המתקדם של פרחי הטיס של חיל האוויר.
אדיר אהרן: המטוסים האלה מחליפים את מערך העיט, הסקייהוקים, שהוא מערך מתיישן שהגיע לסוף ימיו.
אדיר אהרן: המטוסים האלה התחילו להגיע לארץ בסוף שנות ה-60 ובתחילת דרכם הם היו מטוסי קרב ואחר כך עברו להיות מטוסי הדרכה.
אדיר אהרן: מדובר במערך מתיישן ולא בטיחותי וגם לא רלוונטי מבחינה הדרכתית.
אדיר אהרן: התקבלה החלטה חד משמעית על ידי צמרת מערכת הביטחון שזה מחויב המציאות – בעיקר משיקולים בטיחותיים – להחליף את המערך הזה.
אדיר אהרן: אם אנחנו יוצאים היום לעסקת רכש, לקראת אמצע העשור יתחילו להגיע המטוסים האלו ומערך העיט המתיישן והלא בטיחותי ירד מסד"כ צה"ל.
אדיר אהרן: זה חלק אחד.
אדיר אהרן: החלק השני בעסקה האיטלקית היא עסקאות מכר של התעשייה הישראלית לאיטליה.
שי חרמש: ביי-בק.
אדיר אהרן: ביי-בק.
אדיר אהרן: כשסוכם בצורה הדדית, יחד עם האיטלקים, על שתי עסקאות גדולות.
אדיר אהרן: אני לא יודע אם אני יכול לפרט אותן כאן ולכן אני מעדיף שלא, אבל פירוט יהיה בוועדה המשותפת.
אדיר אהרן: שתי עסקאות של התעשייה הישראלית לאיטלקים בהיקף תקציבי שהוא שווה ערך לרכש המטוסים.
שי חרמש: אחד לאחד?
אדיר אהרן: תלוי איך סופרים, אבל כן ואפילו אפשר לומר יותר.
אדיר אהרן: בנוסף, חבילת תפעול לעשרים שנים שברובה מנוהלת ומבוצעת בתעשייה הישראלית, גם בהיקף של כשני מיליארד שקלים.